Copyright © 2020 by Susie Larson

Originally published in English under the title Prevail by Bethany House Publishers, a division of Baker Publishing Group, Grand Rapids, Michigan, 49516, U.S.A.

All rights reserved.

Z amerického originálu:
Prevail: 365 Days of Enduring Strength from God’s Word

Vydal © Zachej.sk, 2024

Preklad © Pavol Petrík

Grafika © Bookwork

Redaktor: Lenka Adamčíková Kostolanská

Jazyková korektúra: Mgr. Mária Kyselicová

Biblické citáty, pokiaľ nie je uvedené inak, sú citované podľa oficiálneho katolíckeho prekladu Svätého písma (SSV, 2023).

ISBN 978-80-8211-718-2 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Ježišovi...

Čím viac ťa poznám, tým viac ťa milujem.

Nemôžem sa dočkať, kedy ťa uvidím
z tváre do tváre.

Môjmu manželovi Kevovi...

Vďaka tvojej trpezlivej vytrvalosti a pokornej sile

môžem naplno cítiť Božiu lásku.

A tebe, môj drahý čitateľ...

Modlím sa, aby čítania na každý deň
boli pre teba vhodne načasované.

Modlím sa, aby v tebe Božie slovo ožilo
a zapálilo plameň.

A modlím sa, aby ti Ježiš ukázal svoju lásku,
moc a svoju vôľu.

Život so zdravými myšlienkami

Deň 16 • Deň 236 • Deň 300

Úžasná milosť

Deň 34 • Deň 104 • Deň 110 •
Deň 133 • Deň 175 • Deň 211

Buď vďačný

Deň 13 • Deň 92

Buď silný a odvážny

Deň 37 • Deň 135 • Deň 145

Maj väčšiu vieru

Deň 28 • Deň 146 • Deň 197 •
Deň 243

Vyrovnaj sa so strachom

Deň 14 • Deň 27 • Deň 33 •
Deň 101 • Deň 137 • Deň 166 •
Deň 307 • Deň 316 • Deň 352

Vyrovnaj sa s hriechom

Deň 6 • Deň 32 • Deň 36 •
Deň 39 • Deň 119 • Deň 128 •
Deň 149 • Deň 173 • Deň 184 •
Deň 225 • Deň 233 • Deň 262 •
Deň 276 • Deň 325 • Deň 337

Oslobodený od hriechu

Deň 299

Rozlišovanie

Deň 31 • Deň 124 • Deň 148 •
Deň 155 • Deň 249 • Deň 252 •
Deň 312

Viera uprostred protivenstiev

Deň 25 • Deň 26 • Deň 44 •
Deň 113 • Deň 191

Zabudni na súťaživosť

Deň 23 • Deň 157 • Deň 320 •
Deň 335

Oslobodený od mienky ľudí

Deň 29 • Deň 53 • Deň 54 •
Deň 64 • Deň 65 • Deň 87 •
Deň 232 • Deň 235 • Deň 247 •
Deň 274 • Deň 283

Budúca sláva

Deň 45 • Deň 207 • Deň 309 •
Deň 347 • Deň 358 • Deň 362

Budúca odmena

Deň 50 • Deň 51 • Deň 143 •
Deň 228 • Deň 278 • Deň 306 •
Deň 350 • Deň 364

Boh sa z teba teší

Deň 18 • Deň 59 • Deň 136 •
Deň 147 • Deň 177 • Deň 215 •
Deň 254 • Deň 287 • Deň 292 •
Deň 348 • Deň 357

Boh je verný

Deň 12 • Deň 35 • Deň 126 •
Deň 142 • Deň 169 • Deň 248 •
Deň 331

Boh sa stará

Deň 34 • Deň 48 • Deň 49 •
Deň 74 • Deň 111 • Deň 222 •
Deň 230 • Deň 259 • Deň 273 •
Deň 284

Bohom daná úloha

Deň 5 • Deň 30 • Deň 60 •
Deň 108 • Deň 109 • Deň 181 •
Deň 216 • Deň 340

Božia priazeň a moc

Deň 41 • Deň 150 • Deň 176 •
Deň 217 • Deň 257 • Deň 289 •
Deň 310 • Deň 318 • Deň 323 •
Deň 334

Božia moc vyslobodzovať

Deň 11 • Deň 14 • Deň 69 •
Deň 127 • Deň 188 • Deň 189 •
Deň 342 • Deň 351

Božia moc uzdravovať

Deň 83 • Deň 152 • Deň 161 •
Deň 267 • Deň 277 • Deň 288 •
Deň 328

Božia moc obnovovať

Deň 47 • Deň 86 • Deň 131 •
Deň 178 • Deň 186 • Deň 297

Božia neskrotná moc

Deň 15 • Deň 90 • Deň 218 •
Deň 256 • Deň 271 • Deň 353 •
Deň 358

Stráž si svoje srdce

Deň 2 • Deň 33 • Deň 56 •
Deň 93 • Deň 130 • Deň 164 •
Deň 174 • Deň 183 • Deň 266 •
Deň 319 • Deň 324 • Deň 361

Jeho prichádzajúce kráľovstvo

Deň 98 • Deň 227 • Deň 301 •
Deň 362 • Deň 363 • Deň 365

Ako ťa Boh vychováva (zrelosť)

Deň 55 • Deň 58 • Deň 64 •
Deň 148 • Deň 180 • Deň 182 •
Deň 345 • Deň 354

Zhodnoť svoje názory

Deň 59 • Deň 61 • Deň 122 •
Deň 159 • Deň 242 • Deň 343 •
Deň 351

Vedenie

Deň 43 • Deň 91 • Deň 114

Nechaj ho viesť

Deň 1 • Deň 97 • Deň 105 •
Deň 123 • Deň 154 • Deň 176 •
Deň 295

Miluj svojich nepriateľov

Deň 8 • Deň 268

Silné modlitby

Deň 19 • Deň 75 • Deň 88 •
Deň 193 • Deň 258 • Deň 311 •
Deň 313

Prorocký pohľad

Deň 73 • Deň 102 • Deň 199 •
Deň 201 • Deň 212

Ochrana pred nepriateľom

Deň 94 • Deň 95 • Deň 120 •
Deň 144 • Deň 336 • Deň 352

Starostlivosť a povýšenie

Deň 49 • Deň 62 • Deň 67 •
Deň 134 • Deň 190 • Deň 192 •
Deň 226

Odpočinok a doplnenie energie

Deň 7 • Deň 20 • Deň 22 •
Deň 116 • Deň 160 • Deň 326

Druhá šanca

Deň 153 • Deň 205

Spoločné prežívanie viery

Deň 10 • Deň 34 • Deň 115 •
Deň 200 • Deň 231 • Deň 290 •
Deň 321

Svetlo v tme

Deň 9 • Deň 11 • Deň 213 •
Deň 298 • Deň 344

Duchovné praktiky a priority

Deň 13 • Deň 26 • Deň 72 •
Deň 121 • Deň 282 • Deň 308 •
Deň 327 • Deň 360

Duchovný boj

Deň 25 • Deň 57 • Deň 132 •
Deň 296

Zostaň v úžase

Deň 38 • Deň 52 • Deň 71 •
Deň 78 • Deň 138 • Deň 208 •
Deň 263

Zostaň na správnej ceste

Deň 10 • Deň 16 • Deň 68 •
Deň 76 • Deň 103 • Deň 107 •
Deň 315 • Deň 330 • Deň 346

Boží pokoj

Deň 85 • Deň 168 • Deň 172 •
Deň 198 • Deň 210 • Deň 219 •
Deň 303

Sila pokory

Deň 23 • Deň 24 • Deň 29 •
Deň 40 • Deň 125 • Deň 339 •
Deň 341

Sila vytrvalosti

Deň 17 • Deň 139 • Deň 229 •
Deň 317 • Deň 338

Sila modlitby

Deň 24 • Deň 76 • Deň 81 •
Deň 96 • Deň 214 • Deň 329 •
Deň 349 • Deň 355 • Deň 359

Sila evanjelia

Deň 167 • Deň 171 • Deň 221 •
Deň 240 • Deň 246 • Deň 255 •
Deň 359

Božie prisľúbenia

Deň 3 • Deň 80 • Deň 220 •
Deň 264 • Deň 327

Je tu sloboda

Deň 42 • Deň 63 • Deň 162 •
Deň 224 • Deň 247 • Deň 250 •
Deň 253 • Deň 280 • Deň 293 •
Deň 337 • Deň 346

Čas na zamyslenie

Deň 4 • Deň 100 • Deň 129 •
Deň 158 • Deň 165 • Deň 275 •
Deň 314

Nedôvera

Deň 269

Keď sa zasekneš

Deň 15 • Deň 77 • Deň 81 •
Deň 106 • Deň 270 • Deň 304

Keď sa prejaví tvoj sebecký život (hnev, žiarlivosť, súťaživosť, apatia)

Deň 30 • Deň 32 • Deň 46 •
Deň 79 • Deň 151 • Deň 202 •
Deň 203 • Deň 206 • Deň 260 •
Deň 356

Keď Boh napráva

Deň 187 • Deň 204 • Deň 209 •
Deň 238 • Deň 251 • Deň 328 •
Deň 332

Koho Boh používa

Deň 10 • Deň 21 • Deň 84 •
Deň 156 • Deň 194 • Deň 223 •
Deň 237 • Deň 241 • Deň 272 •
Deň 279 • Deň 311 • Deň 322 •
Deň 363

Obdobia v pustatine

Deň 14 • Deň 82 • Deň 170 •
Deň 185 • Deň 196 • Deň 269 •
Deň 331

Múdrosť

Deň 70 • Deň 112 • Deň 179 •
Deň 295 • Deň 314 • Deň 333

Starosti

Deň 140 • Deň 245

Si povolaný

Deň 1 • Deň 99 • Deň 117 •
Deň 291 • Deň 294 • Deň 305 •
Deň 344

Buď sám sebou (stály proces)

Deň 66 • Deň 141 • Deň 195 •
Deň 239 • Deň 261 • Deň 265 •
Deň 281 • Deň 286 • Deň 302

Tvoja autorita v Kristovi

Deň 89 • Deň 118 • Deň 234 •
Deň 244 • Deň 285 • Deň 336 •
Deň 349

Úvod

Boh je na záchrannej misii. Nikdy by sme nedokázali vyskočiť dostatočne vysoko alebo konať tak, aby sme sa zachránili sami: preto nás prišla zachrániť Láska. Boh urobil cestu do večnosti tam, kde žiadna nebola. Bez neho by tu nebol žiaden spôsob, ako začať zázračné dielo našej vnútornej premeny. Ak ste v Kristovi, Kristus je vo vás!

Pán je nám hlboko oddaný, my sme náchylní na poblúdenia. On je verný svojim prisľúbeniam, my máme sklon na ne zabúdať. Jeho milosť sa obnovuje každý deň a jeho milosrdenstvo nikdy nesklame. My sme tí, čo sa obracajú sami proti sebe. Boh vidí celkový obraz a zároveň si všíma každý detail nášho príbehu. Náš pohľad buď hlboko klesá a zabúdame na vieru, alebo sa pozeráme do imaginárneho sveta, kde vládne nepriateľ a Boh na nás zdanlivo zabudol. To preto, lebo sme my zabudli na lásku. Ježiš nás v tom všetkom však volá, aby sme ho nasledovali a stávali sa mu pritom podobnejšími.

Kristus prišiel zmariť diablove skutky. Keď budeme dokonalí v láske, strach už v našom živote nebude mať posledné slovo. Ak si uvedomíme, kto sme, nepriateľ nás už nebude ohrozovať tak ako predtým. Celé Sväté písmo je ľúbostným listom od Boha pre tých, ktorých stvoril. Všetko, čo robí, robí z lásky. Všetko, čo od nás žiada, je pre naše dobro a na jeho slávu. Chcem všetko, čo Boh pre mňa má. Aj ty?

Boh chce, aby sme zvíťazili – aby sme dokázali, že sme silnejší ako náš nepriateľ. Túži po tom, aby sme každý boj prekonávali s čoraz väčšou odvahou a silou. Naučila som sa, že vždy, keď od Pána žiadam viac, aj on žiada viac odo mňa. Ak zosúladíš každú časť svojho života s jeho slovom a cestami, nájdeš slobodu, plnosť a vykúpenie, o ktorých sa ti ani nesnívalo.

Túto knihu používaj tak, ako ti to najlepšie vyhovuje. Môžeš postupovať chronologicky od Genezis po Zjavenie alebo čítaj podľa tém. Budem sa za teba modliť, keď si budeš raziť cestu týmito stránkami. Je mi veľkou cťou, že tento čas môžem stráviť s tebou.

S láskou ku Kristovi

Susie Larsonová

1.DEŇ

1b

Postav oltár

Tu sa Abramovi zjavil Pán a povedal mu: „Túto krajinu dám tvojmu potomstvu.“ On tam potom postavil Pánovi, ktorý sa mu zjavil, oltár.

Kniha Genezis 12, 7

Aby sme sa mohli chopiť nového, musíme opustiť staré. Aby sme mohli zažiť Boha ako svojho živiteľa, obrancu a toho, ktorý nám stavia cestu, musíme opustiť to, čo je pohodlné. Boh povolal Abrama preč od všetkého, čo poznal, do krajiny, ktorú mu ešte nezjavil. Ale Božie prisľúbenie výrazne prevážilo nad jeho potrebou poznať každý detail o ceste, ktorá ho čakala. To isté platí pre teba aj pre mňa. Sme pútnici, smerujúci do najsvätejšieho mesta. A Božie prisľúbenie značne prevyšuje našu potrebu mať pod kontrolou každú zákrutu. Sme neznalí a keď potrebujeme niečo vedieť, Boh nám to zjaví. Jedno však vieme: krajina, ktorá je pred nami, je dobrá zem. A náš dobrý Boh sa postará o to, aby sme sa bezpečne dostali do svojho nového domova. Zastavíš sa dnes a postavíš pamätný oltár? Skôr než urobíš ďalší krok, spomeň si na Božiu vernosť. Pamätaj na jeho dobrotu. Posilní ťa to na ceste, ktorá je pred tebou.

ČÍTANIE: Kniha Genezis 12, 1 – 9.

VÝZVA: Ako pútnici sme vždy na ceste na ďalšie zasľúbené miesto. Nájdi si dnes čas a „postav oltár“. Poznač si toto posvätné miesto, kde teraz stojíš. Boh je práve tu. Ako by si opísal svätú zem pod svojimi nohami? Aké poklady si vezmeš so sebou na svoje ďalšie miesto?

MODLITBA: Pane, si tu so mnou. Dnes sa zastavím, aby som si pripomenul tvoju prítomnosť vo svojom živote. Ďakujem ti.

2. DEŇ

Rozchod a dôvera

Či nie je pred tebou celá krajina?! Preto sa, prosím, odlúč odo mňa! Ak ty pôjdeš naľavo, ja pôjdem napravo, ak ty napravo, ja pôjdem naľavo!

Kniha Genezis 13, 9

Životom môžeme prechádzať dvoma spôsobmi: môžeme si vydobyť pozíciu a neustále sa snažiť všetko kontrolovať alebo žiť úplne podriadení Bohu a dôverovať mu na každom kroku. Ale vedel si, že Boh nikdy nepožehná konanie bez viery? Nebude dávať dary do zovretej päste. Abram aj Lot získali veľké bohatstvo. Pastieri sa čoskoro začali hádať a obaja muži sa museli rozísť. Abram dal Lotovi na výber, ktorý pozemok chce. Lot mal z Abramovej neustálej štedrosti veľký úžitok. Uchmatol si pre seba najlepšiu časť z krajiny, hoci to znamenalo, že bude žiť medzi bezbožnými. Jeho príbeh sa neskončil dobre. Nedostatok a blahobyt odhaľujú stav nášho srdca rôznymi spôsobmi. Ak si niečo uchmatneme v ťažkých časoch, uchmatneme si pravdepodobne aj vtedy, keď bude dostatok. Ako Kristovi nasledovníci by sme mali odmietnuť sebectvo, otvoriť ruky a dokázať veci prijať i odovzdať. Dôverujme Bohu.

ČÍTANIE: Kniha Genezis 13.

VÝZVA: Nezáleží na tom, v akom období sa práve nachádzaš. Ak sa niečoho príliš pridŕžaš, rozhodni sa uvoľniť svoje zovretie. Dýchaj s vierou a nemaj strach. Vedz, že Boh koná najlepšie dielo prostredníctvom svojich oddaných svätých.

MODLITBA: Pane, prichádzaš ku mne s otvoreným náručím. I ja prichádzam k tebe s otvorenými rukami, plný dôvery. Vždy si sa o mňa postaral, takže sa nemám čoho báť. Dôverujem ti, Bože. Amen.

3. DEŇ

Vyrieš rozpory

Tu padol Abrahám na tvár a smial sa; myslel si totižto: „Vari sa môže storočnému niečo narodiť a deväťdesiatročná Sára môže ešte porodiť?!“

Kniha Genezis 17, 17

Boh sľúbil Abrahámovi, že prostredníctvom neho a Sáry sa zrodia ďalšie generácie. Jeho odpoveď? Poklonil sa. Ale vo vnútri sa smial. Ako často robíme to isté? Spievame o Božej vernosti, ale skutočne veríme, že Boh v našej situácii urobí nemožné? Všímajme si (ale bez odsudzovania) priepasť, ktorá sa rozširuje medzi našimi vonkajšími „kresťanskými“ skutkami a naším skutočným vnútorným presvedčením. Táto priepasť sa často zjavuje, keď sme unavení čakaním alebo vysilení z boja. Nesmieme však dovoliť, aby v nás pretrvávala príliš dlho. Znovu dnes zapoj svoju vieru. Pamätaj, že Boh dokáže za okamih urobiť to, čo nám trvá celý život. A keď viera prebudí tvoje srdce a inšpiruje tvoje činy? Nuž, to sú zázraky.

ČÍTANIE: Kniha Genezis 17, 15 – 17.

VÝZVA: Je čas vyriešiť rozpory. Boh je lepší a láskavejší, ako si dokážeme predstaviť. Pripomeň dnes svojej duši, že s ním nie je nič nemožné. Zápas s Bohom a bojuj o jeho prisľúbenia, kým im opäť neuveríš. Tvoja viera je preňho veľmi cenná.

MODLITBA: Drahý Pane, ty si verný Boh! Ukáž mi priepasť, ktorá existuje medzi tým, čo konám, a tým, čomu skutočne verím. A potom vyplň tieto prázdne miesta sebou samým. Prebuď moje srdce a ja zapojím svoju vieru. Urob v mojom živote nemožné. Modlím sa v tvojom mene. Amen.

4. DEŇ

Keď prehovorí
naša neviera

A Abrahám povedal Bohu: „Keby aspoň Izmael žil z tvojej priazne!“

Kniha Genezis 17, 18

Z plnosti srdca hovoria ústa. Keď sme dlho čakali na zmenu alebo splnenie nejakého sľubu, naše srdce ochablo. Ak si pravidelne nenájdeme čas, aby sme sa posilnili v Pánovi a pripomenuli si jeho vernosť, neviera a dokonca aj urážky sa usadia v našej duši. V pravý čas nám vlastné slová, ktoré odrážajú stav nášho srdca, naštrbia vieru. Abrahám a Sára čakali dlho na splnenie Božieho prisľúbenia. Keď nastal vhodný čas, smiali sa v neviere a Abrahám sa snažil diktovať Bohu, ako by malo vyzerať jeho požehnanie. Venuj pozornosť tomu, ako hovoríš o túžbach svojho srdca. Čo ti odhalia? Tvoja viera je pre Boha vzácna. On nie je obmedzovaný časom, aby dokázal urobiť to, čo chce. Ak ťa núti čakať, je to preto, lebo ťa pripravuje. Nech ťa dnes Boh požehná nádejou a trpezlivým očakávaním. Nech tvoje slová vzbudzujú nádej a odrážajú tvoju aktívne zapojenú vieru.

ČÍTANIE: Kniha Genezis 18, 1 – 14.

VÝZVA: Usadila sa v tvojej duši neviera alebo pohoršenie? Dnes je ten pravý deň, aby si si pripomenul a zopakoval Božie prisľúbenia. Hovor o nich, spievaj o nich a pamätaj na ne.

MODLITBA: Pane, verím; pomôž mojej neviere! Pomôž mi spomenúť si na prisľúbenia, ktoré si mi dal. V temnote si musím pamätať, čo si mi povedal vo svetle. Poznám tvoj hlas a viem, čo som počul. Poznám tvoje slovo. Rozdúchaj dnes vo mne plameň viery. Rozhodol som sa dôverovať ti. Amen.

5. DEŇ

Božia múdrosť
a zjavenie

A Pán prehovoril: „Mám pred Abrahámom tajiť, čo chcem urobiť?! Veď z Abraháma sa má stať veľký a mocný národ a v ňom majú byť požehnané všetky národy zeme.“

Kniha Genezis 18, 17 – 18

Hovoril tu Boh sám so sebou? Rozmýšľal nahlas? Vieme toto: Boh od začiatku pozná koniec. Naše dni sú zrátané pred týmto koncom. On pozná plány, ktoré s nami má, a sú to dobré plány. Vie tiež, aké problémy nás čakajú, a má v úmysle byť v tomto čase blízko pri nás. Boh nám vo svojej múdrosti a prostredníctvom nej zjavuje to, čo potrebujeme vedieť. Písmo nám tiež hovorí, že zveruje tajomstvá tým, čo sa ho boja. Boh nakoniec Abrahámovi povedal o svojom pláne. Je zaujímavé, že sa to stalo vtedy, keď Abrahám bezhranične dôveroval Pánovi, pokiaľ išlo o jeho budúcnosť. Mohla by v našom živote existovať súvislosť medzi poslušnými krokmi viery a Božím zjavením? Určite. Keď s ním kráčame dôverne, zjavuje nám svoje srdce a cesty. Spolu s ním napredujeme.

ČÍTANIE: Kniha Genezis 22, 1 – 18.

VÝZVA: Boh má „v rukáve“ veľké plány a dobré dary, ktoré sú určené pre teba. Má v úmysle dať ti nahliadnuť do tvojho príbehu a budúcnosti. Chce ťa naplniť nádejou a praje si, aby si vytrval. Veríš mu natoľko, aby si mu dôveroval? Ako by dnes vyzerala tvoja úcta a poslušnosť? Neodkladaj ich na neskôr. Dôveruj Bohu a poslúchaj ho.

MODLITBA: Pane, nikto nebol takým vzorom dôvery, poslušnosti a viery ako ty. Tvoj život sa vyznačoval múdrosťou, mocou a zjavením. Ježišu, daj mi srdce schopné plniť tvoju vôľu. Prosím, zjav mi svoje srdce a svoje cesty. Modlím sa v tvojom mene. Amen.

6. DEŇ

Strata
dôveryhodnosti

Vtedy Lot vyšiel von a povedal svojim zaťom, ktorí si mali vziať jeho dcéry: „Vstaňte, poďte preč z tohoto miesta, lebo Pán mesto zničí!“ Jeho zaťovia si však mysleli, že robí žarty.

Kniha Genezis 19, 14

Abrahám sa prihováral za mesto Sodoma, lebo Boh sa ho chystal zničiť. (Žil tam jeho synovec a Abrahám dúfal, že ovplyvní Božie rozhodnutie.) Prosil Pána, aby sľúbil, že mesto nezničí, ak v ňom nájde čo i len malý zvyšok spravodlivých ľudí – možno päťdesiat, štyridsať alebo dokonca desať ľudí. Ale sodomské hriechy sa tak nahromadili, že na jeho území nebolo ani desať osôb, ktoré by sa báli Boha. Predstav si to! Boh poslal anjelov, aby Lota upozornili na blížiacu sa skazu. Ale keď sa Lot pokúšal varovať svojich blízkych, mysleli si, že žartuje. Nebrali ho vážne. Lot táboril medzi bezbožnými tak dlho, až stratil dôveryhodnosť. Nežil príkladným životom v súlade s Božím poslaním, preto jeho slová nemali veľkú váhu. Kompromis sa zväčša deje nenápadne, rafinovane. Jeden padlý pastor mi to raz vysvetlil takto: „Stále som menil pravidlá, po troške.“ Prirodzene sa nechávame unášať prúdom a posun sa udeje nenápadne. Nech Boh dnes znovu uchváti tvoje srdce.

ČÍTANIE: Kniha Genezis 19.

VÝZVA: Pros Boha, aby ti ukázal, či si nesplynul so spoločnosťou takým spôsobom, ktorý ovplyvnil tvoje svedectvo. Choď k nemu a daj veci do poriadku. Kajaj sa, vráť sa na správnu cestu a žiadaj Boha, aby ťa nanovo naplnil usvedčujúcim a uisťujúcim pôsobením Ducha Svätého.

MODLITBA: Pane, ukáž mi, ako moje malé kompromisy ovplyvnili môj vzťah s tebou. Dovoľ mi poznať, ako moje ospravedlnenia zmenšili tvoju životodarnú silu v mojom živote. Zavolaj ma vyššie k sebe. Modlím sa v tvojom mene. Amen.

7. DEŇ

Tvoje právo
prvorodeného za misu
šošovice

Ezau odvetil: „Hľa, idem zomrieť, načože mi je prvorodenstvo?“

Kniha Genezis 25, 32

Keď sa necháme unaviť, preťažovať a berieme si na seba príliš veľa záväzkov, nič dobré z toho nevznikne. Boh od nás nikdy nežiada, aby sme išli na plný plyn až do vyčerpania. Takýto život nás nielen oberá o sily, ale aj robí zraniteľnými. (Píšem o tom vo svojej knihe Your Sacred Yes, Tvoje posvätné áno. Keď sme unavení, máme tendenciu skracovať si cestu. A čo je ešte horšie, strácame zo zreteľa život, ktorého sú naše duše dedičmi. Ezau bol taký zahľadený do svojej okamžitej potreby uspokojenia, že stratil zo zreteľa svoje dedičstvo. Nesmieme reagovať na svoje momentálne túžby na úkor úžasného príbehu, ktorý Boh píše v našom živote. Hoci nám Pán milostivo dáva všetky dobré veci, aby sme sa z nich tešili, nie všetko je pre nás prospešné. Ak si to prehnal s užívaním si života, teraz je tá správna chvíľa na posvätný pôst, čas na hľadanie Boha a obnovenie tvojich ciest. Vždy, keď hovoríme áno, hovoríme zároveň nie. A to, na čo dnes odpovieme áno a nie, zajtra ovplyvní životy mnohých. Na našom príbehu veľmi záleží.

ČÍTANIE: Kniha Genezis 25, 27 – 34.

VÝZVA: Možno je tá správna chvíľa uvoľniť si miesto v kalendári, upraviť zoznam úloh a dopriať si čas a priestor na obnovu, aby si mohol premýšľať a znovu jasne vidieť. Tvoje dnešné rozhodnutia majú veľký vplyv na tvoje zajtrajšky.

MODLITBA: Tak rýchlo zabúdam, kto som a čí som. Ježišu, odpusť mi, že som hľadal riešenia len vlastnými silami a bol som prekvapený, že ma neuspokojujú. Chcem viac teba v sebe, Pane! Prebuď vo mne nový život. Amen.

8. DEŇ

Žiadna prekážka,
žiadna škoda

Vy samy viete, že som z celej sily slúžil vášmu otcovi. Váš otec ma však oklamal a desať ráz zmenil moju odmenu. No Boh nedal, aby mi uškodil.

Kniha Genezis 31, 6 – 7

Laban bol manipulatívny, pasívne agresívny človek. Desaťkrát zmenil Jakubovu odmenu. Podviedol ho a oklamal. Zdanlivo chcel ovládať Jakubovu budúcnosť. Ale Boh všetko pozoroval a odmietol, aby tento človek stál v ceste jeho prisľúbeniam pre Jakuba. Laban bol v pozícii moci a autority, ale v konečnom dôsledku by nemal žiadnu moc, aby Jakubovi bránil v prosperovaní. Nech ťa dnes Jakubov príbeh povzbudí. Možno máš v živote ľudí, s ktorými sa nedá dohodnúť. Môže sa zdať, že spomaľujú tvoj rozvoj. Ale keď žiješ v Kristovi, neexistuje nepriateľský systém alebo manipulácia vytvorená človekom, ktorá ti môže brániť získať všetko, čo Boh pre teba má. Kresťania zažívajú len dočasné neúspechy, Božie zámery nakoniec zvíťazia. Nájdi si dnes čas a obnov svoj pohľad na veci, ak je to potrebné. Písmo nám hovorí, že mocní nie sú tým, čím sa zdajú (pozri Ž 62, 9). Nikto nemá väčšiu moc upevniť ťa ako sám Boh. On bude používať ľudí, ktorí ti spôsobujú ťažkosti, aby obrusovali tvoje drsné hrany a pripodobňovali ťa Kristovi.

Čítanie: Kniha Genezis 31, 1 – 16.

Výzva: Raduj sa dnes, že nik nemôže zabrániť tomu, čo Boh ustanovil. Chváľ ho!

Modlitba: Bože, ty si všetko, čo potrebujem. Odpusť mi, že som dal ľuďom moc, ktorá patrí len tebe. Daj mi múdrosť, aby som sa dokázal orientovať v náročných vzťahoch. Daruj mi pokojnú istotu, aby som vedel, že tvárou v tvár frustrácii bude všetko v poriadku, lebo ty si so mnou. Dôverujem ti, Pane. Amen.

9. DEŇ

Pohľad
pred bodom zlomu

Keď k nim ráno prišiel Jozef, videl na nich, že sú smutní. I opýtal sa faraónových dvoranov, ktorí boli spolu s ním v dome jeho pána pod dozorom: „Prečože sú vaše tváre dnes také zamračené?“

Kniha Genezis 40, 6 – 7

Keď bol Jozef mladý, Boh mu vložil do srdca sen. Avšak cesta k nemu bola spojená s bolestnou zradou, nespravodlivosťou a falošným obvinením. Boh použil zlomené srdce, aby Jozefa pripravil na to, že sa stane veľkým. A Jozef každým krokom stúpal na vrchol svojím postojom, konaním a pohľadom na veci. Jedného dňa si všimol dvoch väzňov, ktorí vyzerali utrápene. Jozef sa opýtal niekoľkými slovami: „Prečo tá smutná tvár?“ Čo je to za otázku? Prečo by si sa netrápil, keď si bol nespravodlivo uvrhnutý do väzenia? Jozef však našiel takú radosť a perspektívu, že dokázal slúžiť iným, kým čakal na svoju vlastnú premenu. Môj pastor hovorieval: „Nemôžete odísť, kým nedokážete zostať.“ Bojuj za schopnosť vidieť veci zo správneho uhla. Pozri sa na tých, ktorí potrebujú to, čo máš ty. A ver celým srdcom, že Boh ťa posunie ďalej, keď príde ten správny čas.

ČÍTANIE: Kniha Genezis 40.

VÝZVA: Možno nie si tam, kde by si chcel byť, ale Boh ťa má zámerne práve na tomto mieste. Nájdi dnes dôvod na radosť a chváľ Pána. Hľadaj tých, ktorých ti Boh dal, aby si ich povzbudil. Odpusti svojim vinníkom a ver celým srdcom, že žiaden človek, žiadny plán ani diabol nemôžu prekaziť Božie zámery s tebou.

MODLITBA: Otče, ukáž mi moje srdce, aby som ťa v ňom našiel. Komu potrebujem odpustiť? Ako sa mám modliť? Pomôž mi, aby som sa dokázal starať o svoj život na tomto mieste, kým čakám, že ma posunieš na ďalšie. Dôverujem ti, Pane. Amen.

10. DEŇ

10b 10c

Nech Boh
pripomenie im aj tebe

Vtedy hlavný čašník povedal faraónovi: „Spomínam si dnes na svoje previnenie.“

Kniha Genezis 41, 9

Jozef si ctil Boha a chránil si srdce vo všetkých bolestivých, nespravodlivých okolnostiach, ktoré znášal. Jedného dňa, keď bol vo väzení, Boh ho použil, aby vyložil sny čašníkovi a pekárovi. Je zaujímavé, ako muž, ktorý mal svoj sen, pomáhal ostatným vykladať tie ich. Jozef požiadal čašníka, aby si na neho spomenul, keď ho Boh vráti späť na jeho miesto. Ale on na Jozefa zabudol. Nepochybne si sa stretol s tými, ktorí boli svedkami Božích darov v tebe a potvrdili ich. Možno sľúbili, že ti pomôžu a otvoria ti dvere. Napriek tomu si nič nezaregistroval. Modli sa dnes za týchto ľudí. Popros Boha, aby im pripomenul slová, ktoré ti adresovali. A dôveruj dokonalému Božiemu načasovaniu a milosti vo svojom živote. On je verný. Hoci človek niekedy zabúda, Boh nezabúda nikdy. Pamätaj tiež, že Ježiš dôsledne vyzýval druhých, aby sa stávali veľkými. Nevidel v nich to, čím aktuálne boli, ale to, čím by mohli byť, keby ho nasledovali. Rob to isté aj ty pre druhých; máš vplyvnú pozíciu.

ČÍTANIE: Kniha Genezis 41, 8 – 13.

VÝZVA: Koho dnes môžeš povzbudiť? Pomôž niekomu uspieť. Posuň ho vpred v povolaní, ktoré mu Boh dal, a ver, že Pán mu tvoje dary pripomenie v pravom čase.

MODLITBA: Zdá sa, že upadám do jedného z dvoch extrémov: buď zabúdam snívať, lebo ma pohlcujú problémy, alebo som taký pohltený svojimi snami, že zabúdam pomáhať iným, aby si splnili sny. Použi ma, Pane, aby som pomáhal druhým. A pripomínaj druhým, aby si na mňa spomenuli, keď príde ten správny čas. Ďakujem ti, Otče. Amen.

11. DEŇ

11b

Predali ste ma;
Boh ma poslal¹

A teraz sa netrápte a nesužujte, že ste ma sem predali, lebo Boh ma sem poslal pred vami, aby ste ostali nažive.

Kniha Genezis 45, 5

Ako dokážeš znášať zradu a nespravodlivosť so cťou? Ako môžeš mať súcit so svojimi nepriateľmi, a to až do takej miery, že nechceš, aby sa sami obviňovali? Ako sa dostaneš na úroveň, keď budeš dôverovať Bohu natoľko, že ľudské hriechy namierené proti tebe nikdy nebudú môcť narušiť jeho zámery? Jozef veril svojej perspektíve tak verne, že keď ho Boh povolal z väzenia do paláca, bol na to pripravený. Ako vieme, že bol pripravený? Tak, že sa pozrieme na postoj jeho srdca voči tým, ktorí mu najviac ublížili. Dielo odpustenia je bolestivé a zložité, veľa od nás vyžaduje. Ale pre nás ako Kristových nasledovníkov je to jediná možnosť. Neznamená to, že sa naša schopnosť dôverovať automaticky obnoví. Ale ak skutočne veríme, že Boh môže vykúpiť každú situáciu, tak mu zveríme tých, ktorí nám najviac ublížili. Srdce ako to Jozefovo sa obnovuje časom, nie zo dňa na deň. Veríš, že Boh má všetko pod kontrolou a že mu záleží na tvojom príbehu? Potom konaj dielo odpustenia, bojuj za svoju vykúpenú perspektívu a znovu dôveruj Pánovi. Boh odmení tvoju vieru a tvoje ospravedlnenie bude pochádzať od neho.

ČÍTANIE: Kniha Genezis 45, 1 – 15.

VÝZVA: Je pre naše dobro a na jeho slávu, aby sme odpustili, ako bolo odpustené nám. Boh chystá niečo dobré.

MODLITBA: Otče, obnov moju perspektívu. Pomôž mi vidieť mojich „nepriateľov“ tak, ako ich vidíš ty. Napokon, ty máš všetko pod kontrolou a žiaden ľudský plán nemôže nikdy narušiť tvoj plán. Tvojím zámerom je upevniť ma; mojím cieľom je dôverovať ti celým srdcom. Pozdvihni môj pohľad nad moje problémy k dôležitejšiemu cieľu, ktorý máš pre mňa. Amen.

12. DEŇ

Je to o tom, kým je

Tu Mojžiš povedal Bohu: „Kto som ja, aby som šiel k faraónovi a aby som vyviedol Izraelitov z Egypta?!“ On mu povedal: „Ja budem s tebou.“

Kniha Exodus 3, 11 – 12

Boh Mojžiša po celý život pripravoval na jeho osud a cieľ. No keď ho Pán konečne povolal, úloha bola preňho stále príliš veľká. Mojžiš sa spýtal: „Ale kto som ja?“ Všimni si, že Boh nepotvrdzuje Mojžišov talent ani mu neprekážajú jeho slabosti. Jednoducho povie: „Budem s tebou.“ Božia blízkosť bola pre Mojžiša všetkou istotou, ktorú potreboval. Keď ťa Pán povolá, aby si sa pokúsil o niečo, čo ťa presahuje, inštinkt (a tvoj nepriateľ) ťa prinúti zrátať svoje slabosti. Ale všemohúci Boh ťa vyzýva, aby si sa spoliehal na jeho silu. Väčšina úzkostí v našej duši pochádza z okolností a našich vlastných obmedzení. Ani jedno z toho však nie je pre Pána problémom alebo prekážkou. Je pravdou, že ak je Boh za nás, kto sa môže postaviť proti nám? Ak sú jeho prisľúbenia pravdivé, aký problém nás premôže? Boh, ktorý ťa volá, je ten istý, ktorý hýbe horami a rozdeľuje vody. Používa ochotných, dostupných a pokorných srdcom. Si pripútaný k dobrému a silnému Bohu.

ČÍTANIE: Kniha Exodus 3, 1 – 15.

VÝZVA: Dnes si uvedom, že väčšia ťarcha leží na Božích, nie na tvojich ramenách. A udejú sa zázraky pre tvoju dušu.

MODLITBA: Bože, pre teba nie je nič príliš ťažké. Povzbuď dnes moje srdce. Veď ma ku skale, ktorá je vyššia ako ja. V tebe som silný a cítim sa bezpečne. Som v tebe navždy ukotvený. Konaj vo mne a skrze mňa nemožné. Veď ma ďalej, drahý Pane. Amen.

13. DEŇ

13a

Nie najkratšia cesta,
ale najlepšia

Keď teda faraón prepustil ľud, Boh ho neviedol po ceste cez filištínsku krajinu – hoci bola najkratšia –, lebo Boh povedal: „Aby ľud azda neoľutoval, keby videl pred sebou boj, a aby sa potom nevrátil do Egypta!“

Kniha Exodus 13, 17

Hoci Kristus zaplatil plné výkupné za našu slobodu, niekedy chvíľu trvá, kým sa zbavíme zajatia. Do našej zasľúbenej zeme nás Boh povedie po dlhej a kľukatej ceste, ktorá nie vždy bude dávať zmysel. Naše nohy sa unavia, naša trpezlivosť bude skúšaná a náš postoj testovaný. Prečo? Lebo keď narazíme na svoje limity, naučíme sa hľadať svojho neobmedzeného Boha. Naše túžby nie sú zďaleka také dobré ako Božie zámery, ktoré s nami má. My chceme pohodlie. Pán túži pretvoriť nás na svoj obraz. Chceme výhody. Boh sa veľmi rád stará spôsobom, ktorý úplne mení naše dejiny, a to trvá nejaký čas. Želáme si okamžitú úľavu. On chce úplné vykúpenie nášho príbehu. Nahraď reptanie vďačnosťou. Odhoď nároky a netrpezlivosť. Znovu prijmi srdce plné pokory a úžasu. Nasleduj Boha – jeho cesta môže trvať dlhšie, ale je pre teba najlepšia. Kráčaj s ním, určite je s tebou.

ČÍTANIE: Kniha Exodus 13, 17 – 22.

VÝZVA: Každý deň sa usmievaj a smej. Je to zdravé pre mozog, dobré pre dušu a úžasné pre tvojho ducha. Týmto spôsobom môžeš prekvitať a rozvíjať sa.

MODLITBA: Bože, odpusť mi, že som niekedy taký krátkozraký. Ty ma verne vedieš po ceste, ktorou by som mal ísť. Premeň moje vnútro a urob ma hodným povýšenia. Napíš úžasný príbeh môjho života. Amen.

Koniec ukážky